מפניות רבות שהועברו למערכת ניוזגיק בשעות האחרונות מתלוננים משתמשים המנויים ברשת פלאפון על בעיות גלישה בכל חלקי הארץ. חלק מהמשתמשים מדווחים גם על ניתוקים ברשת ואי אפשרות להוציא ולקבל הודעות טקסט. המידע הגיע ממנויים ברשת באזור חיפה והקריות, גוש דן וירושלים ומעיד ככל הנראה על תקלה אזורית רחבה שהחלה בשעות הצהריים היום.
עם זאת, התקלה אינה גורפת ונוגעת רק לחלק מהמשתמשים המנויים לשירות.
מרבית הדיווחים שהתקבלו במערכת מתייחסים לתקלה שהחלה בשעות הצהריים היום ונוגעת לכלל מכשירי הסמארטפון ולא למכשירים מבוססי אנדרואיד מסויימים, כפי שפורסם מוקדם יותר. רבים מהמנויים מדווחים על חוסר היכולת להתחבר לרשת האינטרנט אך חלקם מתייחסים גם לחוסר קליטה ותקלות בהוצאת וקבלת שיחות והודעות טקסט.
התקלה הנוכחית מגיעה חודש בדיוק לאחר תקלה ארצית בת 4 שעות של רשת פלאפון בסיומה כינסה החברה מסיבת עיתונאים והצהירה על פיצוי הלקוחות המנויים.
בנוגע לתקלה הקודמת מסר מנכ”ל פלאפון, גיל שרון: “התקלה ארכה בסך הכל כ-3.5 שעות ומהרגע שגילינו אותה, גויסו מהנדסי החברה ומהנדסי המערכות התומכות מהחברות Ericosson ו-HP שהתחברו למערכות מרחוק על-מנת לנסות ולטפל בה. בשלב הזה של התקלה, המטרה היא לנסות ולזהות את מקור התקלה וגם אם לא מזהים את הסיבה המדויקת לתקלה, הרי שניתן וצריך לבודד בזמן מהיר את אזור התקלה ומכיוון שברשת ישנם גיבויים למערכות הקריטיות, הרי שאם מאתרים את אזור התקלה, הרי שניתן לבודד ולנטרל אותו מהרשת וכך עשו המהנדסים” הסביר שרון במסיבת העיתונאים.
נציין כי בתשתית השייכת לפלאפון עושים שימוש חלק מחברות הסלולר החדשות בינהן הוט מובייל ורמי לוי ועל כן גם ברשתות אלו נרשמו בשעות האחרונות תקלות בחיבור אל רשת האינטרנט.
את דוברות פלאפון למרבה האירוניה, לא ניתן היה להשיג.